Beleggingsvooruitsigte vir 2017    Foto: Stevepb/Pixabay.com Deur Adam Jacobs Verlede jaar het ek in my opsomming oor beleggingsvooruitsigte dit gestel dat ons maar “katvoet moet loop” vir die jaar 2016. Dit was ook my siening die vorige jaar. Om ŉ beter idee te kry wat die afgelope jaar in beleggingsmarkte gebeur het, is dit nodig om die afgelope twee jaar se gebeure in oënskou te neem. Ek het die volgende tabel vir dié doel saamgestel: * Laai die tabel hier af. Die neigings oor die afgelope twee jaar. Klik op die grafika om ‘n groter weergawe van die tabel te sien. Grafika: Verskaf. Uit voorgaande tabel kan ŉ hele aantal afleidings gemaak word. Dit is teen die bogenoemde verloop van gebeure wat daar nou gekyk sal word na beleggingsvooruitsigte vir die komende jaar. Om ŉ vooruitskatting te waag, moet ŉ paar faktore in gedagte gehou word. Met hierdie faktore in gedagte moet besef word dat daar internasionaal sekere politieke verwikkelinge plaasgevind het wat neerslag in ekonomieë kan hê. Daar word veral wegbeweeg van meer sosialistiese na meer markgeoriënteerde beleidsrigtings. Dit impliseer dat in die Westerse wêreld daar meer klem gelê sal word op vaste investering deur die private sektor as sosiale besteding deur owerheidsliggame. Minder klem op monetêre beleid, om vraag aan te moedig, en meer klem op fiskale beleid, om vraag te stimuleer, moet te wagte wees. Dit beteken dat die abnormale lae geld- en kapitaalmarkrentekoerse van die afgelope paar jaar tot ŉ einde kan kom. Daarby kan tekorte op die staatsfinansies van lande toeneem wat ŉ groter vraag na kapitaalmarkfinansiering kan meebring. Dit kan die SA ekonomie via kapitaaluitvloei benadeel wat druk op die betalingsbalans kan laat voortduur nieteenstaande die feit dat die handelsrekeningtekort krimp en dalk selfs in die komende jaar ŉ oorskot mag toon. Dit beteken bloot maar dat die kans op rentekoersdalings in Suid-Afrika klein is met die moontlikheid van verdere stygings wat nie uitgesluit kan word nie. Maar dan moet in gedagte gehou word dat daar steeds ŉ moontlikheid is dat die land se soewereine en internasionale kredietwaardigheid tot nie-kredietwaardig verlaag kan word. Ook dit kan die finansiële markte nadelig raak met die moontlikheid dat rentekoerse sal styg en die rand-wisselkoers onder druk bly. Per saldo gesien word internasionaal effens beter groeikoerse vir 2017 verwag en met ŉ beter landboujaar in Suid-Afrika kan die groeikoers tot 1,5% verbeter. Met landbou buite rekening gelaat kan die groeikoers waarskynlik nader aan 1% wees. Die realiteit is nietemin dat verbruikers se finansiële posisie redelik benard is en dat ŉ inflasiekoers van om en by 6% saam gelees met belastingverhogings en min kans op rentekoersdalings hulle posisie onder druk kan hou. Aandele van handelaars en banke is dus kwesbaar. Voeg daarby die feit dat die beurs redelik duur is soos blyk uit die onderstaande grafiek, en die beste waarop gehoop kan word, is dat beurspryse, gemiddeld, nog eens redelik sywaarts kan beweeg. Winste van kommoditeitsmaatskappye kan dalk verbeter maar dit is reeds in die pryse van kommoditeitsaandele verdiskonteer, gesien die hoë prys/verdienste-verhouding wat geld. Die afgelope twee jaar moet as aanpassingsjare gesien word ná ŉ tydperk waartydens aandeelpryse vinnig gestyg het en kapitaalmarkrentekoerse skerp gedaal het. Daarby was geldmarkrentekoerse ook laag. Die vraag is nou of hierdie aanpassingsperiode verby is al dan nie? As ons dit beskou teenoor aanpassings in die verlede, was die huidige aanpassing baie matig. Wat verder verskil is dat tydens vorige aanpassingsfases die p/v gedaal het wat nie nou gebeur het nie. Inteendeel, dit het gestyg! Die groot vraag is nou of winste in 2017 kan begin verbeter. Dit is ŉ voorvereiste vir aandeelpryse om te styg. Wat kommoditeitsaandele betref dalk wel, maar wat die res van die mark betref bestaan daar groot twyfel. Die boodskap vir ŉ derde jaar bly dus: katvoet loop!